**Un porumbel fragil**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un porumbel fragil

De-atâtea ori mă simt ca un copil.

Privirea îmi străbate printre pleoape,

un zâmbet fin din rid ar vrea să scape

şi sufletul mi-e porumbel fragil.

Mi-e inima o floare pe câmpii,

ce-o leagănă un vânt în veşnic dor,

pe care fluturi vin, în graba unui zbor,

lovind petala moale, cu-aripele mlădii.

Râde-un copil în mine şi-n joacă înconjoară

pământul, luna, cerul şi universul viu,

mi-e sufletul acum, când iarna asta scriu,

un porumbel fragil, cu inima de ceară.